Miżuri superviżorji Il-konformità mar-rekwiżiti prudenzjali imposti fuq l-istituzzjonijiet ta' kreditu hija fattur ewlieni biex jiġu żgurati s-sigurtà u s-solidità tagħhom u l-istabbiltà tas-sistema finanzjarja fl-Unjoni Ewropea. Jekk bank sinifikanti ma jikkonformax mar-rekwiżiti prudenzjali, jew ikun hemm problemi bil-ġestjoni tal-bank jew l-abilità tiegħu li jkopri r-riskji, il-BĊE jista' jadotta miżuri taħt il-Mekkaniżmu Superviżorju Uniku (MSU) biex jirrimedja s-sitwazzjoni. Jista' jimponi wkoll miżuri u sanzjonijiet tal-infurzar. Il-miżuri superviżorji għandhom l-għan li jiżguraw li l-banek sorveljati jieħdu l-azzjoni meħtieġa fi stadju bikri biex jindirizzaw problemi relatati mar-rekwiżiti prudenzjali stabbiliti mil-liġi tal-Unjoni rilevanti. Pereżempju, il-BĊE jista' jitlob lill-banek biex: iżommu fondi proprji addizzjonali jissottomettu pjan biex terġa' tiddaħħal il-konformità mar-rekwiżiti superviżorji isaħħu l-arranġamenti, il-proċessi u l-istrateġiji tagħhom japplikaw politika speċifika ta' provediment jew trattament tal-assi fit-termini tar-rekwiżiti tal-fondi proprji jillimitaw ir-remunerazzjoni varjabbli jużaw il-profitti netti tagħhom biex isaħħu l-fondi proprji jaderixxu mar-restrizzjonijiet tal-BĊE dwar, jew projbizzjonijiet fuq, distribuzzjonijiet għal azzjonisti jew detenturi ta' strumenti AT1. Għal spjegazzjoni iktar iddettaljata ta' dawn il-punti, jekk jogħġbok ikkonsulta d- Direttiva tar-Rekwiżiti Kapitali (CRD IV) .